Bekreftes av klubben onsdag.

- Molde Fotballklubb har inngått en 3,5-årsavtale med Ole Gunnar Solskjær som ny manager i klubben. Ole Gunnar trer inn med øyeblikkelig virkning og vil lede laget mot Celtic i Europa League torsdag, skriver klubben i en pressemelding onsdag formiddag.

Solskjær gleder seg over å være tilbake i Molde.



- Nå har jeg hatt et år fri, ferie og kall det et engasjement for guttelaget til Clausenenga. Jeg hadde lovet familien et år fri, men så begynte jeg å bli sulten på å komme tilbake til et høyere nivå igjen. Så har vi hatt en dialog med Molde en stund, og det har trigget meg. Jeg er sulten til å vise hva vi kan oppnå sammen, sier Solskjær til klubbens hjemmeside.

Nå håper den tidligere Manchester United-spissen å slå kraftig tilbake med Molde som har hatt en skuffende sesong i år.



- Vi må snu trenden vi har hatt i år, og det må gjøres skikkelig. Vi må vinne tilbake marginene, og se på hvorfor klubben er nummer sju i år etter å ha vært suverene i fjor. Vi må få opp sulten for å ta opp kampen mot det laget som har stukket av i år, forteller Molde-manageren.



Møter pressen onsdag



Assistenttrener Erling Moe har ledet laget siden Tor Ole Skullerud forsvant ut portene i sommer, og får dermed ikke fortsette. Solskjær har vært arbeidsledig siden han fikk sparken i Cardiff for over et år siden.



42-åringen møter pressen onsdag klokken 12.30, og Molde skriver i pressemeldingen at de ikke besvarer henvendelser før det.

Solskjær opplevde stor suksess i Molde da han ledet laget i periode fra 2011 til 2014. 02. januar 2014 skrev han under for Cardiff.



Allerede i sin første sesong som Molde-manager vant de blåkledde fra Møre og Romsdal seriegull. Solskjær ble hedret med Kniksen-prisen for sin prestasjon fra sidelinjen.



Premier League-fiasko



Også i 2012-sesongen kunne Solskjær juble for seriegull. I 2013 vant Molde og Solskjær cupgull etter en skuffende seriesesong, der laget til slutt endte på sjetteplass.



Suksessen i Molde gjorde at flere Premier League-klubber fikk øynene opp for manageren. Solskjær var først i samtaler med Aston Villa, men ble til slutt manager for Cardiff.



Oppholdet i Wales ble imidlertid en nedtur for den tidligere Manchester United-spissen. Cardiff rykket ned og etter en skuffende sesongstart i Championship, endte det med sparken for Solskjær.

Molde ligger på syvendeplass etter 27 kamper i Tippeligaen.

